वाहनों का बकाया टैक्स भरने के लिए काउंटर शुरू
आरटीओ आफिस पहुंचकर 31 मार्च तक जमा करा सकते हैं टैक्स
24.28 करोड़ में से 18 करोड़ रु. वसूले, 26 दिन में लेना है 6.28 करोड़
भास्कर संवाददाता | खंडवा
वाहन पर टैक्स बकाया है तो चिंता न करें। ऑनलाइन व्यवस्था के साथ ही आप आरटीओ आफिस पहुंचकर भी टैक्स जमा कर सकते हैं। इसके लिए यहां काउंटर शुरू किया है। राजस्व वसूली के लिए परिवहन विभाग ने अफसर-कर्मचारियों की छुट्टियां भी रद्द कर दी हैं। परिवहन आयुक्त शैलेंद्र श्रीवास्तव ने आदेश दिए हैं कि मार्च में अवकाश के दिन भी आफिस खुले रहेंगे। इससे छुट्टी के दिन भी लोग टैक्स जमा करा सकेंगे।
जिले में वाहन चालकों पर परिवहन विभाग का 24.28 करोड़ रुपए टैक्स बकाया है। अब तक इसमें से 18 करोड़ रुपए की वसूली हो चुकी है। टैक्स नहीं चुकाने वाले बकायादारों को नोटिस दिए जा रहे हैं। इसके अलावा विशेष दल बनाकर भी टैक्स नहीं चुकाने वाले वाहन मालिकों के खिलाफ कार्रवाई की जा रही है।
नहीं चुकाया तो तीन गुना तक लग सकती है पेनाल्टी
एआरटीओ सुनील गाैर ने बताया टैक्स नहीं चुकाने वाले वाहन मालिकों पर 10 प्रतिशत ब्याज के हिसाब से तीन गुना तक पेनाल्टी लगाई जा सकती है। आडिट में भी टैक्स बकाया मिलने पर ऐसे वाहन मालिकों को भी नोटिस जारी कर रहे हैं। बस मालिकों से प्रतिमाह और ट्रक मालिकों से हर तीन महीने में टैक्स लिया जा रहा है।
hin_Deva hin_Deva hin_Deva mag_Deva hin_Deva hin_Deva hin_Deva hin_Deva